
TARA PAMMI

I djevelens slott

Miniserie: Eventyr med gullkant


Tre søstre med en brokete fortid tar oss med på de mest lidenskapelige og intense reiser. Deres bakgrunn har lagt lenker på hjertene deres, men kan murene de har bygd opp rundt seg rives ned når kjærligheten rammer? Dette er del tre i miniserien Eventyr med gullkant.

 

Tara Pammi kan ikke huske et eneste øyeblikk der hun ikke har vært fordypet i en bok og da særlig romantiske bøker, som var mye mer spennende enn matematikkboken på skolen. Flere år senere avslørte Taras frodige fantasi, og forkjærligheten for det skrevne ord, hva hun faktisk hadde lyst til å drive med. Nå parer hun alfahanner som tror de vet alt, med sterke kvinner som velter både teorien og dem over ende.

Hun var ikke bare blakk. Hun hadde gjeld til oppover ørene. Og nå som hun endelig var klar til å innrømme tabbene sine, gråte ut og trygle ham om hjelp, var den eneste mannen som hadde elsket henne borte.

Yana Reddy gikk gjennom de stille, mørke gangene i besteforeldrenes hus som et av skrømtene som vandret gjennom skogen i fantasihistoriene hun likte best.

Den yngre halvsøsteren Nush hadde alltid sagt at hun elsket eventyr, men det var de mye mørkere fortellingene med demoner, ånder og djinner som fanget Yanas interesse. Det var særlig én bestemt forfatter hun hadde lagt sin elsk på da hun var ung. Allerede da hadde hun hatt en dragning mot det forbudte.

At bestefaren la igjen brev til de tre barnebarna sine fra det hinsidige var noe hun likte. Hun tok brevet ut av konvolutten og la det inn igjen uten å lese det, slik hun hadde gjort hundre ganger allerede denne dagen de offisielt hadde tatt farvel med ham.

I motsetning til sine to halvsøstre, Mira og Nush, som hadde brutt ut i lykkelige tårer over et siste brev fra sin elskede Thaata, visste hun med en gang hun så navnet sitt skrevet med den vakre skriften at hun ikke kom til å lese det.

Ikke ennå.

Kanskje aldri.

Det ville være straffen hennes.

For noen timer siden hadde huset vært fullt av familie, venner og folk som hadde elsket og respektert bestefaren hennes, som hadde startet programvareselskapet OneTech, som hans protegé Caio Oliveira hadde gjort til et milliardforetak.

Thaata hadde trodd på å gi nye sjanser. Men Yana hadde aldri klart å bruke en slik sjanse til å bevise at hun var verdig, slik søstrene hadde gjort. Til å få ham til å se på henne med respekt og kjærlighet

Den alkoholiserte faren deres hadde tydeligvis foretrukket variasjon i seksualpartnerne sine, for ingen av søstrene hadde samme mor, så Yanas besteforeldre hadde vært de eneste ansvarlige voksne i livene deres og hadde oppdratt de tre jentene.

Men gjennom hele barndommen og ungdomstiden hadde Yana mislikt dem for det. Tidlig i tenårene hadde hun valgt å bo hos sin flyktige, upålitelige og vakre mor, Diana, i stedet for under det hun anså som besteforeldrenes mye strengere regime.

Da hun innså den uopprettelige skaden Diana hadde påført henne, var det for sent. Hun hadde stolt på en kvinne som til gjengjeld hadde tømt alle Yanas bankkontoer for å betale for spilleavhengigheten sin.

I løpet av de siste månedene hadde Diana ruinert Yanas kredittverdighet ved å låne av kredittkortene hennes da hun nektet å fortsette å finansiere det ekstravagante forbruket.

Yana stengte døren til besteforeldrenes soverom bak seg og kjempet mot sorgen som hadde boblet opp. Hun lot fingrene gli over Thaatas ting, en utslitt skinndagbok på nattbordet hans, en biografi på skrivebordet og et bilde av henne, Mira og Nush sammen med ham.

Det var tatt i løpet av en strålende sommer der Yana ikke hadde kranglet med ham eller bestemoren, da Diana hadde flyttet sammen med sin nye ektemann.

Yana nærmet seg tretti år, og modellkontraktene begynte å bli færre. Siden hun ikke ønsket å være modell resten av livet, hadde hun allerede gitt opp det meste av nettverksbyggingen som var nødvendig for å holde seg aktuell. Hun tenkte igjen på den nye karrieren, som hun hadde jobbet med i flere år, og som hun hadde håpet skulle ta form før livet hennes brøt sammen i små fragmenter.

Et øyeblikk vurderte hun å be Mira eller Nush om hjelp til å rydde opp i rotet livet hennes var blitt. Men det kunne hun ikke. Og ikke bare fordi de endelig var på vei videre i sine egne liv med menn de elsket.

Det at hun hadde nådd bunnen, hadde gjort én ting klart for Yana, hun skulle fikse livet sitt selv. Det var den eneste måten å gjenopprette troen på seg selv på.

Hun tok nøklene til Thaatas veteranbil og en av sigarene hans fra et hemmelig rom i kommoden og listet seg tilbake til rommet sitt.

Den klare natten ga henne gåsehud mens hun kjørte med vinduene åpne. Motoren brummet søtt og sigarrøyken fylte neseborene hennes, og for første gang på flere uker følte hun en viss fred.

Du stikker av igjen, hånte en stemme som lignet veldig på Thaatas, men Yana nektet å høre på den nå, akkurat som hun hadde gjort da han var i live.

*

Yana visste hvem mannen var idet dobbeltdørene til nattklubbens bortgjemte VIP-lounge åpnet seg. Han stod innrammet av buegangen, badet i lilla lysstråler.

Hun visste det, selv om det var mørkt og stille.

Hun visste det, for hun hadde alltid hatt en merkelig ekstra sans når det gjaldt ham.

Et grunnleggende ønske fra øglehjernen som skrek at hun var et bytte, selv om han aldri hadde lekt rovdyr. En trang til å droppe all selvrespekt og prøve seg på ham.

Nasir Hadeed.

Verdensberømt fantasyforfatter, nåværende politisk strateg og pensjonert gravejournalist, tilbaketrukket milliardær og viktigst av alt, hennes stebror i bare fire år.

De hadde bare tilbrakt noen få måneder under samme tak i løpet av de fire årene faren hans hadde vært gift med Diana. I løpet av den tiden hadde hun forvandlet seg fra en keitete femtenåring til en langbeint, frekk og dumdristig nittenåring som hadde innbilt seg at hun var en fristende forførerske.

Nasir hadde allerede hatt suksess, var kjent og respektert i litterære kretser og i den politiske verden som pensjonert krigskorrespondent.

Han var tolv år eldre enn henne, og han hadde ikke bare vært utrolig briljant på måter Yana ikke kunne forstå, men også uanstrengt elegant og vakker med et skjelmsk glimt i øynene som verden ikke så. Det var imidlertid ikke de briljante, prisbelønte avhandlingene hans om krigssoner og verdensproblemer som hadde fanget hennes hjerte.

Det var fantasyromanene han hadde skrevet, og som hadde høstet anerkjennelse over hele verden, som hadde fengslet henne. De korte månedene hun hadde tilbrakt sammen med ham, hadde vært i et univers der han ikke hadde hatet henne. En alternativ tidslinje.

Han hadde unnet henne lange, ekstravagante frokoster i det palassaktige herskapshuset som hadde vært farens hus i Monaco, når hun hadde krevd å få vite hvorfor en forhatt karakter måtte forløses eller en yndlingskarakter måtte bøte med livet, med en lidenskapsløs kjærlighet og det mørke smilet. Som om hun var en løshund som han klappet på hodet og kastet noen godbiter etter.

Men takket være oppførselen hennes på nittenårsdagen hennes, da han kom tilbake fra hendelsen i utlandet som hadde gitt ham alle arrene, hadde han avskrevet henne for alltid.

Som Yana ønsket at hun hadde en av de tidssteinene han hadde skrevet om i en av romanene sine. Det var så mange gale, tvilsomme og selvødeleggende avgjørelser hun kunne ha visket ut ved å vri på steinen. Særlig når det gjaldt Thaata og ham.

To menn, to av de viktigste mennene i livet hennes, som hadde fått henne til å ville være mer enn den hun var. Den ene av dem, bestefaren, var for alltid borte og tenkte det verste om henne, og den andre var fast bestemt på å tenke det verste om henne for alltid. Hun tørket bort en tåre og klistret på seg den overfladiske fasaden.

For hvis Nasir syntes synd på henne, ville hun bare bryte sammen.

Et signal fra Nasir til den nesten usynlige bartenderen, og et skarpt lys strålte opp.

Lysstrålene fremhevet de knivskarpe kinnbeina og den brede, tynne munnen. Og arret som delte overleppen i to og gikk i sikksakk gjennom det venstre kinnet, sporet av et nesten dødelig knivstikk som hadde endret hans livsbane. Og hennes, på et vis.

Hun hadde aldri forstått hvordan det kunne være så intens energi mellom dem når de avskydde hverandre.

«Hei, Yana.»

Hun grøsset over hele kroppen. «Er jeg i helvete?»

Som svar trakk han av seg jakken og la den over brystet og de nakne skuldrene hennes. Hun hadde alltid forundret seg over hvor grusom og lidenskapsløs Nasirs vennlighet kunne være. Likevel klarte hun ikke å sette seg opp. Hun klarte ikke å få hjertet til å slutte å hamre i ørene. «Gå vekk, Nasir. Jeg er i full festmodus, og som vi begge vet, er du dødelig allergisk mot det.»

Det var som å lengte etter solens varme, men bruke årevis på å finne ut hvordan man kan ignorere dens eksistens på himmelen.

Til tross for mørket, til tross for at hun hadde vondt i magen fordi hun knapt hadde spist noe i løpet av dagen, til tross for at hodet hennes befant seg i et underlig limbo av sorg og selvstyrt raseri, ble hun varm i magen av den velkjente duften av ham.

Bergamott og sandeltre, det var som om en kjemiker hadde eksperimentert seg frem til den perfekte kombinasjonen av dufter som fremprovoserte alle hennes seksuelle fantasier, og deretter dynket Nasir Hadeed i den.

Etter to minutter i hans selskap hadde Yana lyst til å kysse mannen sanseløs og forbanne ham til den delen av helvete som ville pine ham mest mulig.

Hun tok et trekk av sigaren og blåste en ring slik en fotografvenninne hadde lært henne. Det var ikke hennes feil at Nasir valgte å sitte akkurat der.

«Hvordan går det, Yana?»

Hun tok et nytt trekk av sigaren. «Hvordan visste du hvor du skulle finne meg?»

«En av dine ansatte fulgte etter deg hit og ringte meg.»

Hun hevet et øyebryn. «Holder du øye med yndlingssupermodellen din, din frekke mann?»

«Jeg var i nærheten da du suste ut av garasjen som om du ble jaget av en demon.»

«Jeg visste ikke at jeg var så viktig for deg at du ville komme helt hit for å vise min bestefar respekt», sa hun defensivt.

«Det var tydeligvis en fantasi å forestille seg at du ville oppføre deg som en ansvarlig, normal voksen i sorgens stund.» Sigaren, som hun knapt hadde tatt to trekk av, ble røsket bort fra leppene hennes og slukket. «Det er en motbydelig og livsfarlig vane.»

«Savnet du meg så mye at du kom helt hit for å trakassere meg, Nasir? Har du ingen andre å se ned på for å føle deg bedre?»

«Jeg kom hit fordi jeg trenger deg.»

Yana satte seg opp med kraften til en spiralfjær som hadde vært strukket for langt bakover. «Verden står visst på hodet i dag. Eller så reiser jeg gjennom parallelle universer, slik Uzma gjør», sa hun og nevnte den uredde heltinnen i hans siste roman. Hun tok opp telefonen fra den juvelbesatte designerclutchen, åpnet kameraappen og stakk den opp i ansiktet på ham. «Kan du gjenta det, så jeg kan ta det opp?»

Stillheten dvelte, full av hans uendelige tålmodighet og hennes barnslige erting.

«Greit.» Hun rettet seg opp på sjeselongen.

Hun prøvde å la være å dvele ved hvordan den svarte buksen hans strammet rundt lårene, eller hvordan den hvite skjorten som var åpen til brystet, trakk blikket hennes mot hårstråene på den mørke olivenhuden.

«Jeg har et seriøst forslag til deg.»

Herregud, selv etter alle disse årene med gjensidig motvilje og avsky, selv etter at han hadde giftet seg med en annen modell, en kvinne som var noen år eldre enn henne, som hun likevel betraktet som sin mentor og nære venninne, som han hadde fått barn med, selv etter at han hadde klandret henne for å ha bidratt til at ekteskapet hans med Jacqueline gikk i oppløsning, hvordan kunne hun fortsatt føle denne svimlende forventningen? Når skulle hun komme over denne … latterlige fascinasjonen for ham?

«Så interessant. Men min type forslag er vanligvis ikke din … kopp te.»

«Å, tro meg. Etter å ha funnet deg på en nattklubb to dager etter at bestefaren din døde, dampende på en sigar og kledd som du er … så tviler jeg på min egen dømmekraft.»

«Ah … det er den fyren jeg kjenner og elsker å avsky.» En klingende latter slapp ut av henne. «Kom igjen, Nasir. Du er kanskje diplomat i de største politiske sirkler og den heteste ungkaren på planeten, men la oss ikke prøve noe nytt i dag, av alle dager. Jeg har fått nok sjokk, takk skal du ha.»

«Jeg er lei meg for tapet ditt, Yana. Jeg vet at sorg kan ta ulike former …»

«Du vet ingenting om mitt forhold til Thaata.»

«Greit nok. Det handler om Zara.»

Datteren hans. Fasaden hennes falt som slangeskinn. Hun grep etter hendene hans, men trakk seg i siste øyeblikk. «Hvorfor i helvete kunne du ikke ha åpnet med det i stedet for å fornærme meg?»

«Bekymringen din for henne er ekte.» Han hørtes forbløffet ut.

«Og du er en drittsekk.»

Hun følte seg innestengt og pustet svakt da hun reiste seg opp. Foten hennes hadde sovnet og hun ble tvunget til å gripe tak i ham for å holde balansen.

Følelsen av den varme, harde kroppen hans under berøringen hennes sved i håndflaten. Han strammet grepet om henne mens hun forsøkte å rive seg løs. «For helvete, Yana! Stå stille.» Fingertuppene hans presset seg inn i den nakne armen hennes, og den ene armen lå rundt midjen hennes. Det var for mye kontakt, og hyperventileringen var ikke langt unna. «Ellers ødelegger du det vakre ansiktet ditt og alt håp om …»

«Hva er galt med Zara?»

Nå som hun hadde fått bukt med reaksjonen på hans nærhet, kunne hun se utmattelsen under den rolige overflaten. Det fikk det lyse, lett opphøyde arret til å skille seg ut i sterk kontrast til resten av huden. Bekymring og tretthet skar dype furer rundt den brede munnen.

«Hun har det bra, fysisk sett. Men å miste moren i så ung alder, selv om hun var så fraværende som Jacqueline var, gjør at legene mener hun ikke tilpasser seg tapet så godt. Vi har prøvd alt. Det har vært … smertefullt å se et sprudlende, utadvendt barn som henne trekke seg så mye tilbake. Jeg vet ikke hvordan jeg skal hjelpe henne.»

«Barn er mye mer motstandsdyktige enn vi tror. Med støtte vil Zara komme over tapet av Jacqueline.»

«Har du kommet over din mors omsorgssvikt, på grensen til mishandling, overfor deg?»

«Det har ikke du noe med.»

«Jeg sier bare at Zara ikke skal måtte gå gjennom dette alene.»

«Hvordan kan hun være alene når hun har deg?»

«Jeg har gjort mitt ytterste for å komme nær henne. Ikke lat som om du ikke vet hvordan det er mellom oss. Hvordan Jacqueline ødela alt. Hvordan hun prøvde å avskjære meg fra min egen datter.»

«Jeg vil ikke snakke om Jacqueline.»

«Ikke jeg heller.» Han gned en hånd over ansiktet. «Dette handler om Zara. Ikke om deg, ikke om meg og definitivt ikke om moren hennes. Hun lyser opp når du sender tekstmeldinger eller har videosamtaler med henne. Hun snakker i timevis om chattene, e-postene og kortene du sender henne fra hele verden. Samlingen av nøkkelringer du har gitt henne i årenes løp … Hver eneste en er slitt ned på grunn av hvor mye hun fikler med dem.» Et sukk fikk brystet hans til å heve og senke seg. «Hun spør etter deg hele tiden, Yana.»

Yana rykket til, vaklet igjen og støttet seg mot ryggen på en mørk skinnsofa. Skammen snørte brystet sammen. «Jeg beklager at jeg ikke har besøkt henne i det siste.»

Hvordan kunne hun glemme alle løftene hun hadde gitt Zara da Jacqueline ble syk? Hvorfor hadde hun involvert seg når hun var så elendig til å håndtere forventninger? Hva var det ved å være barn av to fraværende, forsømmende og narsissistiske foreldre som gjorde henne i stand til å håndtere et skjørt barn? «Oppi alt det med å miste besteforeldrene mine med bare noen måneders mellomrom og jobben har jeg … jeg har vært splittet.»

«Så det er ikke noe nytt i måten du lever livet ditt på, altså?»

Kritikken stakk hardt og dypt.

Hun elsket Zara. Elsket henne til tross for at Jacqueline hadde utnyttet Yanas voldsomme følelser for Nasir for å føle seg bedre i sitt oppløste ekteskap. Til tross for at han avskydd Yana.

Hun hadde sviktet Zara. Etter å ha lovet seg selv at hun ikke ville la den lille jenta føle seg så alene i verden som hun en gang hadde følt seg.

Den vage hodepinen som hadde jaget henne hele dagen, kom tilbake med full styrke og gjorde henne svimmel. Eller var det det faktum at hun hadde hoppet over lunsj og middag, og at blodsukkeret var i ferd med å treffe bunnen? «Nei, ikke noe nytt.»

En forbannelse slapp ut av munnen hans.

Plutselig kjente hun varmen fra kroppen hans mot ryggen sin, og svimmelheten tiltok.

«Jeg er lei for det. Jeg kom for å be deg om hjelp. Om en tjeneste. For å … trygle deg om jeg må. Likevel klarer jeg ikke å slutte å fornærme deg.»

«Så det er ikke noe nytt i måten du snakker til meg på heller, altså?» Yana stirret på ham og sukket. «Jeg vil treffe henne. Det vil jeg virkelig. Zara er viktig for meg, en av de få viktige personene i livet mitt. Men …» Hun gned seg mot de dunkende tinningene. «Akkurat nå er det umulig å komme seg vekk fra ting.»

«Det er der tilbudsdelen kommer inn i bildet.»

«Det er ikke nødvendig. Jeg elsker Zara som om hun var …» Hun bet seg i leppen og ble varm i kinnene.

Min egen, hadde hun vært i ferd med å si. Noe som var latterlig selv i tanken, for hun var den siste personen som burde ha ansvar for en ung jente. Hun klarte ikke engang å styre sitt eget liv uten å synke ned i gjeld og selvopptatthet.

Nasirs ravfargede øyne glitret. «Og likevel oppfører du deg ikke som om hun er det. Hun har sett deg én gang siden Jacqueline døde.»

«Jeg sa jo nettopp at jeg har vært opptatt og …»

«Jeg har hørt rykter om at du er helt blakk. Hvis det er sant, bryr jeg meg ikke om hvordan det skjedde. Jeg skal betale all gjelden din og betale deg den summen du krever i tillegg, hvis du kommer og tilbringer de neste tre månedene med Zara.»

«Nei.»

Svaret hennes ga gjenklang i stillheten rundt dem, og mørket forsterket det.

Nei, jeg vil ikke være i nærheten av deg.

Nei, jeg vil ikke tilbringe tre måneder under samme tak som deg.

Nei, nei, nei, nei.

Selv om det betød at hun måtte bryte løftet til Zara.

«Jeg vet at du ikke har noen vei ut av det økonomiske hullet du selv har gravd.»

«Nei.»

«Modellkontraktene dine er i ferd med å ta slutt …»

«Nei.»

«Så jeg tipper at alle eiendelene dine snart vil bli beslaglagt og …»

«Nei.»

«Pokker heller, Yana! Du trenger dette like mye som Zara trenger deg.»

«Nei», gjentok Yana, selv om ordet fortsatte å ringe i ørene hennes og synet ble uklart og svakt, og hun følte seg kvalm og svimmel og …

«Yana … se på meg. Yana! Hva i helvete har du gjort med deg selv nå, din …»

Han er virkelig vakker. Tanken falt inn i Yanas falmende bevissthet.

Nasir grep tak i henne og trakk henne inntil seg, og endelig kunne hun se de ravfargede flekkene i øynene hans og de lange, buede vippene som kastet skygger på de sylskarpe kinnbeina. Han så på henne som om han ikke avskydde henne. Som om han faktisk var bekymret for henne. Som om han …

Nei, hun kunne ikke tilbringe tre måneder med mannen hun hadde elsket i halve livet.

Ikke at hun elsket ham lenger. Ikke i det hele tatt. Trykket i brystet var bare et ekko av det hun en gang hadde følt for ham.

Yana besvimte, og i sekundet før hun mistet bevisstheten, kjente hun at Nasir hadde tatt imot henne. At han ikke hadde latt henne falle i bakken.

Nasir Hadeed gikk rundt som et rovdyr i bur mens den unge legen som var blitt hentet fra den eksotiske restauranten i underetasjen, undersøkte Yana. Han kikket på klokken for hundrede gang den siste halvtimen, og et maktesløst raseri ulmet under huden.

Hun hadde vært bevisstløs i tre og et halvt minutt. Det hadde imidlertid føltes som hundre evigheter. Hjertet hans hadde ennå ikke roet seg.

Til tross for sin lange karriere i krigsherjede områder og på noen av de farligste stedene i verden, til tross for at han en gang hadde opplevd tapet av en kvinne han elsket, noe som for alltid hadde forkalket hjertet hans, hadde han aldri vært så skrekkslagen som da Yana falt sammen i armene hans.

Redningen var at han hadde ropt etter livvakten sin. Ahmed hadde hatt åndsnærværelse nok til å umiddelbart få tak i en lege.

Da hun kom til bevissthet, flyttet han seg til den andre enden av sjeselongen For å la henne være i fred og for å få kontroll på seg selv.

Han hadde jaget henne rundt halve jordkloden til denne fordømte nattklubben fordi han trengte henne til datteren sin. Likevel hadde han bare fornærmet henne, om og om igjen.

Hvor var diplomaten som verden hyllet? Hvor var den ansvarlige faren til en femåring?

Hvis hun bare visste hvordan hun inspirerte, påkalte og tente hans mest basale instinkter. Når hun hånte ham. Når de nydelige brune øynene landet nær munnen hans og gled bort.

Den myke hviskingen hennes når hun snakket med den unge legen, den stille, men hese humringen, de skjelvende skuldrene … alt ved henne tiltalte ham.

Hvis han bare så den vakre, intetsigende og forfengelige tenåringen hun plutselig hadde forvandlet seg til en sommer, ville han ikke hatt noe problem med å håndtere henne.

Det katastrofale ekteskapet med Jacqueline Yusuf, en sofistikert modell og forretningskvinne som han en gang hadde betraktet som sin like på alle måter, hadde fullstendig kurert ham for å stole på sin egen dømmekraft når det gjaldt kvinner.

Men Yana … hadde alltid vært ubestemmelig sta og nektet å la seg plassere i noen bås.

Han kunne ikke se på henne uten å tenke på femtenåringen som sjenert hadde tilbedt ham da han besøkte faren og hans nye kone. Eller hun som tryglet om autografen hans på en førsteutgave. Eller den lidenskapelige, søte tenåringen som skrek og gråt da han tok livet av favorittkarakteren hennes, eller klemmen hun ga ham med et smil om munnen da han vekket favorittkarakteren hennes til live igjen i neste roman.

Han kunne ikke la være å se for seg nittenåringen som hadde sjokkert ham ved å gå gjennom rommet hans og kaste fra seg klærne på vei til sengen og frimodig erklære at hun elsket ham av hele sitt hjerte, kropp og sjel.

Eller jenta som hadde løyet til moren om at Nasir hadde kysset henne. Eller kvinnen som så ut som om hun hadde blitt slått i magen da Jacqueline, hennes venninne og mentor, presenterte ham som sin forlovede. Eller kvinnen som knapt hadde møtt hans blikk da hun stod ved Jacquelines side da de giftet seg.

Eller kvinnen som hadde løyet mer enn én gang for å skjule Jacquelines mange sidesprang for ham. Eller kvinnen som hadde ligget ved Jacquelines seng de siste ukene mens hun kjempet mot kreften.

Eller kvinnen som på mirakuløst vis hadde klart å skape seg en plass i hans lille datters hjerte. Eller kvinnen han hadde rørt ved i ømhet etter at Jacqueline hadde dødd, bare noen minutter før advokatene hans oppdaget at Jacqueline hadde forberedt seg på å saksøke ham for å få eneomsorgen for Zara, og Yana ville ha vært karaktervitnet som kunne bevise hans uaktsomhet overfor datteren.

Og likevel hadde han først etter Jacquelines død fått vite hvordan Yana hadde brukt timevis på å underholde Zara, passe på henne, lage mat til henne, lese for henne mens Jacqueline skulle ha passet på henne, hvor mye oppmerksomhet hun hadde gitt datteren hans når det burde ha vært moren hennes som gjorde det, hvor mange ganger Jacqueline hadde satt henne igjen hos Yana.

Tante Yana ditt, tante Yana datt … Det var alt den fem år gamle jenta hans snakket om. Akkurat da Nasir hadde avskrevet Yana helt og holdent, avslørte den fordømte kvinnen en ny, kompleks dimensjon ved seg selv som trakk ham inn i varmen igjen.

Hun avskydde ham, men likevel var hun i stand til å elske barnet hans. Hva skulle han tro om henne?

Hun hadde nettopp mistet besteforeldrene sine, de eneste ansvarlige voksne hun hadde kjent i livet sitt. Og han hadde ikke gjort annet enn å fornærme henne og bagatellisere sorgen hennes.

Han hadde aldri møtt en annen kvinne som fremprovoserte så ekstreme reaksjoner hos ham. Ikke engang Fatima, kvinnen han hadde elsket for en mannsalder siden, hadde påvirket ham på samme måte som Yana.

Fra ømheten han følte da han holdt rundt henne, til raseriet over at hun ikke brydde seg nok om sin egen helse. Selv den gangen hadde han først fått vite om diabetesen hennes da hun fikk sjokk på grunn av lavt blodsukker. Det hadde vært dumdristig og naivt og tåpelig da han var seksten. Nå, nesten tretten år senere … Hadde hun fortsatt ingen selvoppholdelsesdrift?

Tenk om han ikke hadde vært der for å gripe tak i henne da hun besvimte? Tenk om ingen visste hvor hun var, og hun hadde ligget der i timevis i sjokk? Hva om han hadde vært nødt til å fortelle barnet sitt at tante Yana også var blitt alvorlig syk?

Det var som å invitere kaos og galskap inn i huset, hodet og hjertet.

«Her, sir», sa Ahmed og rakte ham en vannflaske.

Nasir ristet på hodet, for trøtt til å irettesette den eldre mannen for å tiltale ham på den måten.

«Går det bra med miss Reddy, tror du?»

Som på kommando, lo Yana og lente seg mot den unge legen.

Han var ikke sjalu på oppmerksomheten hun rettet mot den fordømte legen, eller latteren eller hva det nå var hun sa til ham. Det var han ikke.

«Det var et mirakel at du var her, Inshallah», fortsatte Ahmed, uvitende om arbeidsgiverens opprørte følelser. «Ellers kunne hun ha skadet seg selv.»

Nasir gryntet og begynte å vandre rundt igjen, stadig nærmere der legen var i ferd med å taste inn telefonnummeret hennes på sin egen mobiltelefon. Hvis han bet tennene mer sammen, kom han til å trenge tannbehandling.

«Sa legen hva som forårsaket besvimelsen?» spurte Ahmed.

«Hun har sikkert glemt å spise.» Nasir kremtet. «Hun har diabetes.»

«Det husker jeg. Er det noe annet du trenger fra meg?»

«Nei, få deg litt søvn. Vi drar til London i morgen tidlig.»

«Så miss Reddy har gått med på å tilbringe tid med Zara?» spurte Ahmed høflig og vennlig.

Yanas mange avvisende svar ga ekko i Nasirs hode. Hun hadde ikke bare avvist ham. Nei, hun hadde sett forferdet ut, som om han hadde bedt henne om å ofre seg ved et demonalter.

«Sir?»

«Nei, hun har ikke gått med på det. Men det kommer hun til å gjøre. Selv om det betyr at jeg må …»

«Jeg vet at du og Reddy ikke er enige, men jeg vil ikke støtte kidnappingen av den unge kvinnen, sir. Selv ikke for Zaras skyld.»

Nasir lo, og spenningen i musklene slapp for første gang på flere dager. Livvaktens strenge moral og heltekompleks sluttet aldri å forbløffe ham. «Det kommer til å bli vanskelig nok å håndtere henne, Ahmed. Hun trenger ikke deg som sin beskytter.»

«Unnskyld, sir, men faren din lærte meg at alle fortjener en beskytter. Det gjør miss Reddy også. Spesielt siden jeg aldri har sett deg behandle noen med den typen …» Ahmed ble stille, og sendte ham et blikk som kommuniserte alt han ikke sa. «Har du glemt hvor mye moren din avskyr Reddy?»

«Hun vil forstå at Zara trenger henne», sa Nasir, men selv trodde han ikke på det. Morens reaksjon på at han tok med seg Yana hjem, var en bro han ville krysse når han kom til den.

«Jeg tror bare at det kunne vært enklere å gi Zara til henne», la Ahmed til med uendelig tålmodighet.

«Og la henne slepe rundt på Zara som uønsket bagasje, akkurat som Jacqueline gjorde? Skal jeg la min fem år gamle datter utsettes for alkohol, narkotika, fester og giftig atferd slik moren gjorde? Skal jeg også utsette henne for alt det grelle sladderet om moren og elskerne hennes som fortsatt verserer etter alle disse månedene?»

«Du bruker din kones tidligere feil mot miss Reddy. Jeg har aldri opplevd deg så … grusom.» Ahmed sukket. «Det er en vanskelig situasjon. Men hvis Reddy sier at hun ikke kan komme, må hun ha en god grunn. Jeg har sett henne sammen med Zara, og hun forguder henne like mye som den lille jenta forguder henne.»

Overbevisningen i Ahmeds stemme styrket bare hans egen. «Ikke vær redd, Ahmed. Jeg skal ikke gjøre deg delaktig i dette. Du kan ta et annet fly.» Nasir stirret med stram kjeve på kvinnen som garantert kom til å skape utallige problemer for ham når hun først var i huset hans. «Men hun blir med meg hjem, enten det er ved kidnapping eller på andre måter.»

«Hvem kidnapper hvem?» spurte Yana bak ham.

Nasir snudde seg og oppdaget at den unge legen kikket beundrende opp på henne. «Er alt i orden, doktor?» spurte han.

«Jeg har det bra», mumlet den irriterte stemmen ved siden av ham.

Uansett hva legen så i Nasirs ansikt, svarte han raskt: «Miss Reddys vitale tegn er gode. Hun er bare utmattet.»

«Glukosenivået?»

«Normalt. Sjokoladen du ga henne, bidro til å stabilisere henne. Hun trenger bare mye hvile, væske og gode måltider.»

«Ahmed», sa Nasir.

Livvakten eskorterte den motvillige, fortumlede legen ut døren mens han fortsatt ristet mobiltelefonen i Yanas retning.

Til slutt vendte Nasir oppmerksomheten mot henne.

«Ikke behandle meg som en idiot», snerret hun.

Han syntes fortsatt at hun så blek ut, men hun hadde i det minste fått tilbake kampviljen. «Ikke oppfør deg som en, da.»

«Bare fordi du har tatt meg på fersken på et dårlig tidspunkt, betyr ikke det at du kan se ned på meg over det arrogante nebbet ditt.»

«Du besvimte, Yana», sa han og bet tennene sammen igjen. «Og du reagerte ikke på tre og et halvt minutt.»

Selv den åpenbare redselen i stemmen hans hadde ingen effekt på henne.

«Det har vært noen forferdelige uker. Nei, måneder. Å se deg gjorde det bare verre. Jeg sa det, men du hørte ikke etter.»

Da hun vaklet, tok Nasir tak i midjen hennes. Hun falt mot ham med et mykt dunk, og en stille, rasende knurring kom ut av munnen hennes. Han følte sinnet, sorgen og resignasjonen hennes som om det var hans eget. Han kjente styrken i motviljen mot ham.

«Jeg hater deg», hvisket hun, nesten for seg selv. «Jeg hater at det var du som fant meg da jeg var på mitt laveste.»

Det var slik det ville være hvert eneste minutt mellom dem, hun bannet til ham, og han … var i en konstant tilstand av opphisselse. Det var egentlig rart hvordan sirkelen var sluttet. Nå avskydde hun ham, og han kunne ikke være i nærheten av henne uten at kroppen forrådte ham som en fordømt tenåring.

For en mann som hadde sett at himmel og helvete kunne eksistere side om side på denne jorden, var dette kanskje bare en straff for hans grusomhet mot henne. Da hun var nitten år gammel og trengte en fast hånd og vennlige ord, ikke hans voldsomme vrede. Da hun hadde vært brudens forlover i bryllupet, Jackis sykepleier, en sørgende bestevenninne med barnet hans hulkende i armene.

I et øyeblikk tenkte han tanken på å fortelle henne hva hennes nærhet gjorde med ham. Å sjokkere henne slik hun stadig gjorde med ham.

Ville hun bli frastøtt av hans nesten konstante begjær etter henne? Ville hun kalle ham en hykler, slik han fortjente?

Sakte, med en følelse av å ha løpt et maraton uten seier på slutten, dro han utringningen på jakken hennes høyere opp.

«Kan du slutte å ta på meg? Jeg er svett og ekkel. Og hvorfor i helvete skar du opp toppen min?»

«Du hyperventilerte allerede før du besvimte. Den fordømte tingen var så stram at det er et mirakel at du fikk puste.»

«Slipp meg», forlangte hun.

«Du kommer til å kysse gulvet med en gang jeg gjør det», sa han.

Det var altfor lenge siden han hadde holdt en kvinne på denne måten. Siden han hadde hatt sex. Det var lenge siden han hadde fått utløp for kroppens innestengte frustrasjoner i stedet for å bruke hodet.

Da han fikk vite om Jacquelines affærer, hadde han mistet lysten på forhold. Å sveipe til venstre eller høyre eller hvilken side han nå skulle sveipe til, tilfeldig dating eller sex med fremmede … han hadde ikke likt det i tjueårene. Nå som han var førtito, fikk han lyst til å spy bare ved tanken på å ta med seg en fremmed kvinne til sengs.

«Følg meg til en drosje, da.»

«Nei.»

«Få Ahmed til å kjøre meg hjem, da.»

«Nei. Og for Guds skyld, slutt å krangle med meg bare for moro skyld.»

«Ellers hva?»

«Ikke press meg, Yana. Vi drar til hotellsuiten min, hvor du spiser, sover så mange timer kroppen din trenger, og så avslutter vi samtalen i morgen tidlig.»

«Jeg vil ikke være sammen med deg et minutt til.» Hun gikk bort fra ham med håndflatene hevet. «Hvis jeg får hjerteinfarkt neste gang, er det din feil, Nasir.»

«Du kan hyle og skrike alt du vil. Jeg slipper deg ikke av syne med det første.»

Uten å blunke løftet han henne opp og kastet henne over skulderen som en brannmann.

Til hans store overraskelse ble hun stille. Han visste at det var fordi hun hadde brukt opp sine siste energireserver. Sjokoladen ville bare holde henne oppe en stund. Den stille resignasjonen hennes gjorde at han slapp å føle seg skyldig i at han hadde overkjørt henne når hun følte seg så svak.

Hun trengte like mye omsorg som femåringen hans, i hvert fall en liten stund.

Noen minutter senere trykket han på knappen til heisen med Ahmed i ryggen. Gudskjelov at han hadde bestilt en hel suite på samme hotell. Likevel hadde de fanget oppmerksomheten til mer enn én ivrig paparazzis.

Men nå hadde han henne i hvert fall.

